## L’Hospital de la Ribera incorpora un equip de seqüenciació genètica d’última generació per a l’anàlisi de tumors cancerosos

*** La nova tecnologia d’anàlisi genètica permet un diagnòstic més precís, així com un tractament individualitzat del càncer
* Més de 300 pacients de l’Hospital de la Ribera es beneficiaran anualment d’este nou equip capaç d’analitzar 60 gens relacionats amb el càncer**

L’Hospital Universitari de la Ribera ha incorporat un equip de seqüenciació genètica de nova generació NGS (Next Generation Sequencing) per a l’anàlisi de tumors cancerosos.

El nou equip, gràcies al seu sistema de seqüenciació massiva de l’ADN del tumor, permet un diagnòstic més precís, així com un tractament individualitzat del càncer i, com a conseqüència, pot aportar millors resultats clínics.

Com ha explicat Àngel Zúñiga, facultatiu especialista en genètica clínica de l’Hospital de la Ribera, “esta avançada tecnologia ajuda a la busca i detecció de variants genètiques per a les quals hi ha fàrmacs eficaços i, si el tumor té eixes mutacions, es pot personalitzar el tractament i d’esta manera s'augmenta la seua probabilitat d’èxit”.

Antonio Cremades, cap del Servici d’Anatomia Patològica de l’Hospital de la Ribera, concreta altres beneficis del nou equip: “És capaç d’analitzar 60 gens relacionats amb el càncer, a més de fusions gèniques freqüents en les cèl·lules tumorals i una anàlisi farmacogenètica que permetrà seleccionar la quimioteràpia més adequada, i així s’evitaran reaccions adverses”.

El Comité de Tumors de l’Hospital Universitari de la Ribera, format per un equip multidisciplinari d’especialistes en Oncologia, Anatomia Patològica i Genètica Clínica, seleccionarà, setmanalment, pacients que puguen beneficiar-se d’esta nova tecnologia.

S’estima que, cada any, més de 300 pacients de l’Hospital Universitari de la Ribera seran assistits per esta nova tecnologia d’anàlisi genètica.

**Medicina de precisió**

Segons la cap d’Oncologia d’Hospital de la Ribera, Teresa Taberner, “la tecnologia avançada en seqüenciació genètica aplicada al càncer proporciona una comprensió profunda i detallada del perfil genètic del tumor, la qual cosa facilita el desenvolupament d’estratègies de tractament personalitzades i eficaços”.

“Això no solament millora els resultats clínics, sinó que també optimitza la qualitat de vida dels pacients, la qual cosa permet un maneig més precís i proactiu del càncer”, ha afegit Taberner.

D’altra banda, el genetista clínic Ángel Zuñiga ha assegurat que “els nous sistemes de lectura d’ADN han aplanat el camí per a individualitzar la teràpia del pacient basada en perfils moleculars, i han donat lloc així a la medicina de precisió”.

Fecha: 15/07/2024